Dôvodová správa

Všeobecná časť

Ministerstvo životného prostredia Slovenskej republiky predkladá návrh nariadenia vlády SR, ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov (ďalej len „návrh nariadenia“). 
Návrh nariadenia sa predkladá ako iniciatívny materiál. Pôvodne boli prílohy návrhu nariadenia súčasťou návrhu zákona o poplatkoch za uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov. Z dôvodu flexibility potrebných zmien v nastavení mechanizmu prerozdeľovania príjmov z poplatkov za uloženie odpadov boli v rámci legislatívneho procesu z uvedeného návrhu zákona odčlenené niektoré prílohy a nevyhnutné ustanovenia.
Predmetom návrhu nariadenia je prijatie nových poplatkov za skládkovanie odpadov a za uloženie odpadov na odkalisko na obdobie rokov 2019-2021, ako aj stanovenie výšky príjmov z poplatkov za uloženie odpadov pre obec, na ktorej území sa nachádza skládka odpadov alebo odkalisko, pre uvedené časové obdobie.  Hlavná zmena novej právnej úpravy je zameraná predovšetkým na oblasť skládkovania komunálnych odpadov, kde dlhodobo pretrváva negatívny trend v ich skládkovaní. Z uvedeného dôvodu je hlavným účelom nariadenia znevýhodnenie skládkovania, ktoré je posledné v hierarchii odpadového hospodárstva, vytvorenie motivačného faktora pre triedený zber komunálnych odpadov a zvýšenie recyklácie komunálnych odpadov.  
Návrh  nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu SR, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.
Návrh nariadenia nebude predmetom vnútrokomunitárneho pripomienkového konania. 
Predkladaný návrh nariadenia má nepriamy pozitívny vplyv na životné prostredie, nemá vplyv na informatizáciu, služby verejnej správy na občana a ani na procesy služieb vo verejnej správe. Návrh nariadenia má vplyv na štátny rozpočet, na rozpočet verejnej správy, na rozpočty obcí a zároveň má pozitívny a aj negatívny sociálny vplyv. Návrhom nariadenia sa predpokladá čiastočný negatívny vplyv na podnikateľov, ktorí produkujú komunálny odpad.

Dôvodová správa

Osobitná časť

Čl. I
K § 1	
V predmetnom ustanovení sa stanovuje odkaz na prílohy č. 1 – 3 nariadenia, v ktorých sú uvedené položky a sadzby za uloženie komunálnych, priemyselných odpadov na skládku odpadov a položky a sadzby za uloženie odpadov na odkalisko.
 
K § 2	
Stanovuje sa odkaz na prílohu č. 4 nariadenia, v ktorej sa uvádza výška príjmov z poplatkov za uloženie odpadov pre obce, na ktorých území sa nachádza skládka odpadov alebo odkalisko.

K § 3 	
V ustanovení sa špecifikujú náležitosti žiadosti obce, na ktorej území sa nenachádza skládka odpadov alebo odkalisko a územím ktorej neprechádza príjazdová účelová komunikácia ku skládke odpadov alebo k odkalisku. V odseku 1 sa uvádza, komu a v akom termíne sa predmetná žiadosť zasiela. V odseku 2 sa určuje odkaz na prílohu č. 5, v ktorej sa percentuálne stanovuje výška úrovne vytriedenia komunálneho odpadu, ktorú sú tieto obce pri podaní žiadosti Environmentálnemu fondu o poskytnutie príjmov z poplatkov pre obdobie rokov 2019 – 2021 povinné dosiahnuť, ako jedna z podmienok pre nárok na uvedený príspevok. 

K § 4	
Ustanovením sa určuje skutočnosť, že príjmy Environmentálneho fondu z poplatkov za uloženie odpadov budú po odpočítaní nárokovateľného príspevku pre obce na území, ktorých sa nachádza skládka odpadov alebo odkalisko a územím ktorých prechádza účelová príjazdová komunikácia ku skládke odpadov alebo k odkalisku prerozdelené ďalším subjektom, t. j. obciam na  území, ktorých sa nenachádza skládka odpadov alebo odkalisko a územím ktorých neprechádza účelová príjazdová komunikácia ku skládke odpadov alebo k odkalisku, ďalej fyzickým osobám – podnikateľom alebo právnickým osobám, ktoré podnikajú v odpadovom hospodárstve ako aj fyzickým osobám – podnikateľom alebo právnickým osobám, ktoré preukážu, že v rámci svojho výrobného procesu znížia produkciu odpadov. Zároveň sa určuje aká percentuálna výška z príjmov z poplatkov za uloženie odpadov bude po odpočítaní nárokovateľného príspevku jednotlivým subjektom prerozdelená. 

K § 5	
Aby bolo možné identifikovať úhradu poplatkov za uloženie odpadov, nariadenie špecifikuje údaje, ktoré je potrebné uvádzať vo variabilnom symbole k platbe za uloženie odpadov prevádzkovateľom skládky odpadov alebo odkaliska.

K Čl.II  
Navrhovaná účinnosť nariadenia.

K prílohe č. 1
Stanovuje sa pre obdobie rokov 2019 – 2021 zoznam položiek a sadzieb za uloženie zmesového komunálneho odpadu a objemného odpadu na skládku odpadov a zoznam položiek a sadzieb za uloženie iných druhov komunálneho odpadu na skládku odpadov.

K prílohe č. 2
Stanovujú sa pre obdobie rokov 2019 – 2021 položky a sadzby za uloženie priemyselných odpadov na skládku odpadov.

K prílohe č. 3
Stanovujú sa pre obdobie rokov 2019 – 2021 položky a sadzby za uloženie odpadov na odkalisko.

K prílohe č. 4
Stanovujú sa pre obdobie rokov 2019 – 2021 sadzby pre výpočet výšky príjmov z poplatkov za uloženie odpadov pre obec, na ktorej území sa nachádza skládka odpadov alebo odkalisko.

K prílohe č. 5
Stanovuje sa požadovaná úroveň vytriedenia komunálneho odpadu podľa § 7 ods. 9 písm. c) zákona, ktorú musí splniť obec na území ktorej sa nenachádza skládka odpadov alebo odkalisko, alebo územím ktorej neprechádza účelová príjazdová komunikácia, pri podaní žiadosti Environmentálnemu fondu.  Úroveň vytriedenia sa stanovuje pre obdobie rokov  2019 – 2021.

K prílohe č. 6
Stanovujú sa identifikačné údaje, ktoré je potrebné uvádzať vo variabilnom symbole k platbe za uloženie odpadov prevádzkovateľom skládky odpadov alebo odkaliska.